
      Bursa Absolvenţilor- peste 200 de oportunități de angajare, întâlniri   

       directe și sprijin pentru primul interviu

            9 octombrie 2026, ora 10:00 | Suceava • Fălticeni • Rădăuți • Câmpulung Moldovenesc                                                   
              Agenția  Județeană  pentru  Ocuparea  Forței de  Muncă  Suceava  organizează,   în data de  9 octombrie 2026, începând cu ora 10:00, Bursa Absolvenților, un eveniment dedicat absolvenților de toate vârstele, dar și persoanelor aflate în căutarea unui loc de muncă, care doresc să descopere oportunitățile actuale de pe piața muncii și să intre în dialog direct cu angajatorii.

Patru orașe, aceeași oportunitate de întâlnire directă

          Pentru a aduce serviciile de ocupare și angajatorii mai aproape de candidați, Bursa Absolvenților se desfășoară simultan în patru locații: Suceava – Universitatea „Ștefan cel Mare”, Fălticeni-Casa de Cultură, Rădăuți–Sala de Conferinţe a Hotelului Gerald's, Câmpulung Moldovenesc – Biblioteca Municipală. Evenimentul începe în toate cele patru locații la ora 10:00.
Ocupaţii solicitate de angajatori

          La ultima monitorizare realizată la începutul acestei săptămâni, 208 locuri de muncă erau deja disponibile, iar oferta este în continuă creștere, pe măsură ce noi angajatori își anunță participarea și locurile vacante. Candidaţii cu studii superioare pot susţine interviuri pentru ocupaţiile: inginer, laborant construcții, specialist achiziții sau programator. Candidaţii cu studii medii şi profesionale se pot angaja în meseriile:  electricieni în construcții, șoferi, bucătari, instalatori, asistenți în brokeraj, ospătari. Candidaţii care nu au  nicio calificare au oferte de muncitor necalificat în domeniul construcţiilor, restaurante şi alimentaţie publica.
           Din perspectiva activităților economice, oferta confirmă o cerere importantă de personal în construcții, restaurante și alte activități de servicii de alimentație, activități auxiliare de asigurări și intermedieri financiare, activităţi de investigaţie şi protecţie,  activități de poștă și curierat. Sunt cifre și ocupații care spun ceva concret despre piața muncii din județ: există oportunități pentru niveluri diferite de pregătire, iar oferta se diversifică de la o zi la alta.
2.250 de lei – sprijin pentru angajare

AJOFM Suceava promovează, alături de medierea directă, măsurile active care pot încuraja angajarea. Subvenția acordată angajatorilor este de 2.250 lei/lună pentru fiecare persoană eligibilă încadrată, în condițiile prevăzute de legislația în vigoare, din rândul absolvenților și celelalte categorii de persoane vulnerabile.

Specialiștii AJOFM vor fi prezenți pentru a oferi angajatorilor informații privind condițiile de eligibilitate și accesarea măsurilor de sprijin.

Asociația Institutul Bucovina – un partener care aduce servicii de suport mai aproape de tineri

          La Bursa Absolvenților din acest an, Asociația Institutul Bucovina este alături de AJOFM Suceava în toate cele patru locații – Suceava, Fălticeni, Rădăuți și Câmpulung Moldovenesc.

Parteneriatul public–privat, dintre AJOFM Suceava și Asociația Institutul Bucovina în Proiectul Tin Center, unește resurse și expertiză pentru a sprijini accesul tinerilor pe piața muncii. Prin  serviciile proiectului finanțat din FSE, 1 600 de tineri NEET din județ vor beneficia de profilare, informare, consiliere, la AJOFM Suceava și cursuri de scurtă durată, organizate de Asociația Institutul Bucovina, pentru a le îmbunătăți șansele de angajare.

              Parteneriatul nostru completează oportunitățile de angajare de la bursă cu servicii de suport dedicate tinerilor, pentru orientarea în carieră și integrarea lor socio-profesională. 

              Credem în valoarea parteneriatelor care nu se opresc la un singur eveniment și construiesc punți între tineri, angajatori, servicii publice și comunitate. Pentru un tânăr aflat la început de drum, uneori este nevoie de mai mult decât o ofertă de muncă: de orientare, încredere, sprijin și de cineva care să îi arate oportunitățile pe care le poate valorifica.

     Mirela Florea,

    Director executiv adjunct AJOFM Suceava
    Inspector superior comunicare, presă și relații publice

    Capverde Anca         


















Invităm reprezentanții tuturor organizațiilor din media locală, de a căror deosebită colaborare ne-am bucurat și până acum, să ni se alăture în acest demers,  pentru a evalua împreună evenimentul   în beneficiul satisfacerii intereselor și necesităților de informare ale publicului. 

